कर्नाटक में कांग्रेस-JDS के बीच हुआ सीटों का बंटवारा, जानिये कौन कितनी सीटों पर लड़ेगा चुनाव  
कर्नाटक में कांग्रेस-JDS के बीच हुआ सीटों का बंटवारा
कांग्रेस 20 और जेडीएस 8 सीटों पर लड़ेगी चुनाव
कर्नाटक में लोकसभा की कुल 28 सीटें
बता दें कि दोनों पार्टियों के बीच मामला 3 सीटों को लेकर लटका हुआ था. मैसूर, मंड्या के साथ-साथ चिकबलापूर. लेकिन बीजेपी नेता बीएस येदियुरप्पा का मानना है कि गठबंधन के बावजूद भारतीय जनता पार्टी 28 में से 22 सींटें जीतेगी. इससे पहले जेडीएस प्रमुख एचडी देवगौड़ा ने अपने पोते प्रज्जवल रेवन्ना की अपनी जगह ताजपोशी कर दी. वो अब हासन से लोकसभा का चुनाव अपने दादा देवगौड़ा की जगह लड़ेंगे. देवगौड़ा के दूसरे पोते और मुख्यमंत्री कुमारस्वामी के बेटे निखिल कुमारस्वामी की उम्मीदवारी को लेकर मंड्या में काफ़ी विरोध हो रहा है. इसके इलावा जेडीएस मैसूर और चिकबलापूर सीट भी चाहती है. हालांकि गतिरोध के बावजूद जेडीएस और कांग्रेस को भरोसा है कि दोनों ही पार्टियां साथ मे बीजेपी का कर्णाटक में सफाया कर देगी.
वहीं दूसरी तरफ अकेले पड़ी बीजेपी को भरोसा है कि वह प्रधानमंत्री नरेंद्र मोदी के करिश्में की बदौलत 28 लोकसभा सीटों में से 22 जीतेगी. पिछले लोकसभा चुनावों में बीजेपी ने 17 सींटें जीती थीं, हालांकि बाद के उपचुनाव में एक सीट हार गई थी. जेडीएस के हिस्से 2 सीटें लगी थी. पूर्व मुख्यमंत्री और बीजेपी नेता बीएस येदियुरप्पा ने कहा कि, 'मित्रों मैंने आपको बताया कि अगर जेडीएस और कांग्रेस साथ आते हैं तो इससे हमें और फायदा होगा, क्योंकि लोगों का इस गठबंधन से भरोसा उठ चुका है.
बता दें कि जेडीएस और कांग्रेस पहली बार साथ-साथ लोकसभा चुनाव लड़ रहे हैं. कैडर वाली पार्टी जेडीएस और कांग्रेस के परंपरागत वोट अगर अपनी पार्टी के साथ मज़बूती के साथ खड़े रहे तो बीजेपी की परेशानी कर्नाटक में बढ़ सकती है.